En voksende gruppe arbejdsgivere i landbruget udnytter både dansk og udenlandsk arbejdskraft groft. Det kan fagforeningen 3F i Aalborg, ifølge P4 Nordjylland, konstatere.

I øjeblikket har formand Lars Mark Jensen fra den grønne gruppe i 3F 15 sager på sit skrivebord. Fem af sagerne er med danskere og 10 med udlændinge fra blandt andet Ukraine. De er i Danmark for at gøre lykken i landbruget, men som ofte ender med at blive snydt. Enkelte arbejdsgivere fylder særlig godt i statistikken. En gårdejer ved Gandrup nord for Aalborg, Peter Jakobsen, har ifølge P4 Nordjylland måttet betale 35.000 kroner i pension til en fodermester. Efter at have forladt jobbet opdagede han, at arbejdsgiveren ikke havde indbetalt penge til hans pensionskonto, selv om der stod på lønsedlen, at de var indbetalt. Gårdejer Peter Jakobsen undskylder sig over for radioen med, at han ikke havde undersøgt sagen godt nok og ikke var godt nok inde i reglerne.